|  |  |
| --- | --- |
|  |  |
| MINISTRI MÄÄRUS |

|  |  |
| --- | --- |
| 28.10.2024 | nr 44 |

 |
| **Patsiendiohutusjuhtumite asutusesisene dokumenteerimine ja andmete esitamine patsiendiohutuse andmekogusse**  |  |

Määrus kehtestatakse tervishoiuteenuste korraldamise seaduse § 32 lõike 5 alusel.

**§ 1. Reguleerimisala**

Määrusega kehtestatakse patsiendiohutusjuhtumite asutusesisese dokumenteerimise ja patsiendiohutuse andmekogusse andmete esitamise tingimused ja kord.

**§ 2. Patsiendiohutusjuhtumite asutusesisene dokumenteerimine**

(1) Tervishoiuteenuse osutajal on kohustus dokumenteerida patsiendiohutusjuhtumid, lähtudes asutusesisesest patsiendiohutuse korraldusest.

(2) Patsiendiohutusjuhtumi dokumenteerib sellega seotud või selle avastanud töötaja või tervishoiuteenuse osutaja volitatud kvaliteedi ja ohutuse eest vastutav isik, lähtudes tervishoiuteenuse osutaja asutusesisesest patsiendiohutusjuhtumite dokumenteerimise korrast.

(3) Patsiendiohutusjuhtumi kohta dokumenteeritakse asutuses järgmised patsiendiohutusjuhtumi ja sellele järgnenud menetlusega seotud andmed:

1) patsiendi ees- ja perekonnanimi, vanus ja sugu;

2) patsiendiohutusjuhtumiga seotud kuupäevad (juhtumi toimumise aeg, kui see on teada, avastamise ja registreerimise aeg);

3) patsiendiohutusjuhtumi toimumise koht (sama või muu tervishoiuteenuse osutaja);

4) patsiendiohutusjuhtumi nimetus;

5) raskusaste (kui see on juhtumi tüübist lähtuvalt asjakohane);

6) juhtumi olemus (kahjuga või kahjuta või ohujuhtum);

7) patsiendiohutusjuhtumi kategooria;

8) patsiendiohutusjuhtumi põhjus (sündmus, mille käigus patsiendiohutusjuhtum toimus);

9) patsiendiohutusjuhtumi välditavus (potentsiaalselt välditav või mittevälditav);

10) patsiendiohutusjuhtumi tagajärg;

11) asutuses patsiendiohutusjuhtumi kordumise ennetamiseks rakendatavad või muudetavad meetmed, kui see on vajalik ja asjakohane;

12) patsiendiohutusjuhtumi riskiaste;

13) muu asjakohane teave patsiendiohutusjuhtumi kohta;

14) patsiendiohutusjuhtumiga seotud tervishoiutöötajate ja tervishoiuteenuse osutamisega otseselt seotud töötajate andmed, kui otsene seos on tuvastatav;

15) dokumenteerija nimi ja vajaduse korral roll.

(4) Tervishoiuteenuse osutaja kohustus dokumenteerida patsiendiohutusjuhtumid loetakse täidetuks ka patsiendiohutusjuhtumi andmete edastamisega patsiendiohutuse andmekogusse põhimäärusega kehtestatud andmekoosseisus, kui asutuses on tagatud ka käesoleva paragrahvi lõike 3 punktides 1 ja 14 nimetatud andmete seostamine konkreetse juhtumiga ning kui see tuleneb asutusesisesest patsiendiohutuse korraldusest.

(5) Käesoleva paragrahvi lõikes 3 loetletud andmete dokumenteerimisel lähtutakse Tervise ja Heaolu Infosüsteemide Keskuse avaldatud patsiendiohutusjuhtumite klassifikatsioonist.

**§ 3.** **Patsiendiohutuse andmekogusse patsiendiohutusjuhtumite kohta andmete esitamine**

(1) Patsiendiohutuse andmekogusse edastatakse andmed nende patsiendiohutusjuhtumite kohta, mis on patsiendiohutusjuhtumite klassifikatsioonis nimetatud vastava lisatunnusega ja mis operatsioonijärgsete ja operatsiooniaegsete juhtumite korral klassifitseeruvad IV või V raskusastmesse.

(2) Patsiendiohutuse andmekogusse edastatakse andmed patsiendiohutusjuhtumi toimumise või avastamise järel viivitamata, kuid hiljemalt raviepisoodi või haigusjuhu lõppedes või kliinilise või muu asutusesisese või -välise kvaliteediauditi käigus juhtumi avastamise järel.

(3) Patsiendiohutuse andmekogusse edastatakse patsiendiohutusjuhtumi dokumenteerimise ja juhtumile järgnenud menetlusega seotud andmed lähtuvalt andmekogu põhimääruses sätestatud andmekoosseisust.

(4) Kui patsiendiohutusjuhtumi menetlemise ja analüüsimise käigus ilmneb täiendavat teavet, täiendab ja täpsustab tervishoiuteenuse osutaja andmeid patsiendiohutusjuhtumi kohta andmekogus kuni ühe aasta jooksul.

**§ 4. Määruse jõustumine**

Määrus jõustub 1. novembril 2024. a.

(allkirjastatud digitaalselt)

Riina Sikkut

terviseminister

(allkirjastatud digitaalselt)

Maarjo Mändmaa

kantsler